和韓苦寒
作者：王十朋
朝代：宋

paragraphs: 羲和錯冬令，寒燠常相兼。
在人爲不常，時焉作貪廉。
玄冥當用事，如忌還如謙。
宜寒噤不噓，羣萌誤抽尖。
既燠俄吹冷，夜寐黑不甜。
水行失其理，厥疾不可砭。
前日當孟冬，雷聲震銅蟾。
三日輙大雪，飛花眩觀覘。
逮此始踰月，屢變寒與炎。
晨起坐東窗，陽光快恩霑。
霜畦秀蔬苗，欣焉自腰鐮。
頃刻變凜冽，枯藤怯提拈。
齒牙戰霜風，縮舌疑銜箝。
架抽紛掀翻，誰能正牙籤。
酒杯覺無力，瓶罄勞頻添。
貂裘尚不暖，况無或衣縑。
兀坐擁黄紬，脰作寒龜潛。
氣血粟肌體，涕涶冰鬚髯。
紅爐熾薪炭，旋覺寒星殲。
靜思天壤間，萬類何繁纖。
路傍泣凍餒，海角愁廢淹。
羽毛有不庇，腥血有不燖。
豈堪當此時，可以吾身占。
殷勤語妻子，汝勿多怨嫌。
破被尚禁絮，漏茅可添苫。
人生苟知足，處此意亦恬。
但願王化行，東西俱被漸。
堯天日舒長，有目皆可瞻。
寒生在陋巷，甘心事虀鹽。
何須傍人門，炙手隨姦憸。
耽耽王侯宅，笙歌下珠簾。
寒暑止溫凉，焉知有窮簷。
否泰迭徃來，禍福相依黏。
勿用倚彼玉，自分安吾蒹。
飽腹日三飯，蔽形衣一襜。
祁寒勿怨咨，庶用懲無厭。